ประกันชีวิตร้องคปภ.ลดค่าต๋ง
รีด0.3%ไม่เหมาะต้นทุนสูงเกินบี้ออมสินขายประกันไฉนไม่เสีย
6 ก.พ. 2555

รีด0.3%ไม่เหมาะต้นทุนสูงเกินบี้ออมสินขายประกันไฉนไม่เสีย
ประกันชีวิตร้อง คปภ.ลดเก็บค่าธรรมเนียม สร้างความเป็นธรรมในการแข่งขัน
แหล่งข่าวจากธุรกิจประกันชีวิต เปิดเผยว่า อยากเสนอให้ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พิจารณาปรับลดค่าธรรมเนียมนำส่งจากเบี้ยประกันลงจากเดิม เพื่อให้สอดคล้องกับสถานการณ์ปัจจุบันและจะได้ช่วยลดต้นทุนของธุรกิจประกันชีวิตลงด้วย
ทั้งนี้ ที่ผ่านมาบริษัทประกันชีวิตต้องเสียค่าธรรมเนียมให้กับ คปภ. 0.3% จากการขายประกันชีวิตรายใหม่หรือ 0.3% ของเบี้ยปีแรก ส่วนเบี้ยประกันที่จ่ายเบี้ยครั้งเดียวหรือซิงเกิลพรีเมียมเสียค่าธรรมเนียม 0.15% และเบี้ยต่ออายุเสียค่าธรรมเนียม 0.15% 
แหล่งข่าวเปิดเผยว่า การคิดค่าธรรมเนียมในอดีตดังกล่าว เพื่อให้ คปภ.มีงบประมาณในการบริหารจัดการธุรกิจประกันภัย ซึ่งประเมินกันว่าจะใช้เงินประมาณปีละ 100-200 ล้านบาทก็เพียงพอแล้ว แต่ปรากฏว่าปัจจุบัน คปภ.มีรายได้จากค่าธรรมเนียมดังกล่าวถึงปีละประมาณ 600 ล้านบาท ซึ่งมีจำนวนมากกว่าที่ประเมินกันไว้อย่างมาก จึงอยากให้ คปภ.ปรับลดค่าธรรมเนียมในส่วนนี้ลง เพื่อให้มีความเหมาะสมและเป็นธรรมกับบริษัทประกันมากขึ้น 
นอกจากนี้ บริษัทประกันชีวิตยังมีภาระต้นทุนที่เพิ่มจากการใช้มาตรฐานบัญชีใหม่ที่จะนำมาใช้อีกด้วย และยังมีต้นทุนเพิ่มจากการนำกฎเกณฑ์ใหม่ของ คปภ.มาใช้ด้วย ไม่ว่าจะเป็นเรื่องเกณฑ์การดำรงเงินกองทุนตามระดับความเสี่ยง หรืออาร์บีซี รวมถึงเรื่องการตั้งสำรอง 
แหล่งข่าวเปิดเผยว่า นอกจากนี้อยากให้ คปภ.แก้ไขเรื่องความเสียเปรียบได้เปรียบในการแข่งขันทางธุรกิจด้วย โดยเฉพาะในกรณีของธนาคารออมสินที่ขายกรมธรรม์ประกันชีวิตแล้ว ไม่ต้องเสียค่าธรรมเนียมอะไรให้กับ คปภ. ไม่ต้องมีการตั้งสำรอง ไม่ต้องปฏิบัติตามกฎอาร์บีซี และพนักงานธนาคารออมสินขายประกันชีวิตได้ โดยที่ไม่ต้องขอสอบรับใบอนุญาตจาก คปภ. ทำให้ต้นทุนดำเนินงานของธนาคารออมสินต่ำกว่าบริษัทประกันชีวิต ทั้งๆ ที่อยู่ภายใต้กระทรวงการคลังเหมือนกัน 
อย่างไรก็ตาม แม้บริษัทประกันชีวิตเข้าใจว่าการขายประกันชีวิตของธนาคารออมสินนั้นอยู่ภายใต้กฎหมายคนละฉบับกับบริษัทประกันชีวิตที่อยู่ภายใต้ คปภ. แต่ทั้งธนาคารออมสินและบริษัทประกันชีวิตปัจจุบันก็อยู่ภายใต้กระทรวงการคลังเหมือนกัน ดังนั้นก็ควรที่จะต้องปรับปรุงการคุ้มครองดูแลให้เป็นมาตรฐานเดียวกันด้วย 
“เรื่องนี้ได้มีการพูดคุยกันมานานแล้ว แต่ก็ไม่มีใครกล้าที่จะนำเสนอต่อ คปภ. และไม่กล้าที่จะนำมาหารือในสมาคมประกันชีวิต เพราะเกรงว่าจะมีผลกระทบต่อการออกกรมธรรม์ใหม่ของบริษัทประกันชีวิต ซึ่งตอนนี้บริษัทประกันชีวิตก็เกิดกรณีคล้ายๆ กับธนาคารพาณิชย์เช่นกัน ที่ต้องส่งค่าธรรมเนียมเพิ่มเช่นกัน” แหล่งข่าว เปิดเผย